Nono nou boe eimijerage erdu pegare Jesus rore aino duji.
Etaidukare Jesus ure nou imedu pemegago sábado meri keje duji.
Erokare aino kodi.
Egore boe ekaiago boe epemegado sábado meriji.
Dukodire etaidure tuwo boe pegado Jesusji rugadu.
Mare Jesus makore ewadaru jipagi.
Akore:
– Iogwa maragodure meri jamedu boeji.
Iromode aino jamedu.
Ainore Jesus rore rugadu.
Judeu doge eromodukare ia turore jiboeji sábado meriji.
Edu pagamode tu tumuga keje rugadu.
Mare Jesus meartorukare nou erore jiboeji.
Jesus akore tuoie Pao Kurireu rema.
Akore aino dutabo akore Pao Kurireu nuie pudumi jamedu.
Mare nou Judeu doge eimijerage erdu pegare akoinoduji.
Dukodire čare ekorigodure ji.
Ere tumeardae tawuje tuwo Jesus bito.
Nono Jesus makore nou Judeu doge eimijeragei.
Akore:
– Boe jokodu jire inagoino tawiagai.
Pao Kurireu Onaregedu romodukare ia boeji tumeardae tabo.
Jordumode Tuo Kurireu roji dukeje romode nono nou Tuo ro mogadure.
Onaregedu romode nono Tuo ro mogadure rugadu.
Awu Pao Kurireu Onaregedu nure imi.
Iogwa meardu kurire i.
Dukodire ure iorduwado turo jamedu boeji irowo nono turo mogadure jamedu.
Ča Iogwa ro kurimode nou turo kori pugeje.
Umode iorduwado nou turo kurireuji irowo ji jamedu.
Tardumode nou iro kurireuji dukeje taebogodumode i rugadu.
Iogwa Kurireu umode bireuge eewodudo pugeje tuwo emugu pemegado turo pegareu piji.
Onaregedu nure imi.
Imode itaidure jiwuge emugu pemegado ero pegareu piji jamedu.
Iogwa Kurireu aiwomodukare boe ero pegareu bagai.
Ure boe eimijerado imi.
Dukodire imire itaiwomode boe ero pegareu bagai.
Itaiwomode boe ero pegareu bagai dukodire boe emode ikie kurido nono ere Iogwa Kurireu ie kurido dumogadure.
Mare mako pemegakare iwu mako peganure Iogwaji jamedu.
Iogwa koiare ure itarego mato boe etae.
– Boe jokodu jire inagoino.
Iogwa Kurireu ure itarego mato boe etae.
Ewiapagamode iwadaruji dukeje emeartorumode Iogwa Kurireuji jamedu.
Dukeje emugumode Iogwa Kurireu apo jii toro rugadu.
Du akedumodukare.
Emeartorumode Iogwaji dukeje umodukare boe pegado boei.
Boe ero pegare dukodire ewimode.
Dukodire ere nono bireuge emogadure.
Mare emeartorumode Iogwaji dukeje ewimodukare pugeje.
Emugu pemegamode Iogwapo rugadu jii toro rugadu.
Boe jokodu jire inagoino tawiagai.
Pao Kurireu ure tawie marigudu bireuge emeardumoduie Tonaregedu bataruji.
Pao Kurireu Onaregedu nure imi rugadu.
Tare nono bireuge emogadure.
Ča tameardure iwadaruji.
Tameartorumode iwadaruji dukeje tamodukare nono bireugere pugeje.
Iogwa Kurireu koiare ure boe etowuje erijodudo.
Emare jeture boei kodi.
Ema koiare ure tonaregedu rakado uwo boe etowuje jamedu.
Emare jeture boei jamedu.
Pao Kurireu Onaregedu nure imi.
Imedu Onaregedu nure imi.
Dukodire Iogwa ure boe eimijerado imi itaiwowo boe ero pegareu bagai ewo turo pegareu morido rugadu.
Ia meri keje bireuge eiamedu boe eewodumode pugeje bireuge eda piji.
Ro pemegareuge eewodumode pugeje.
Nono ewimodukare pugeje.
Emugu pemegamode Iogwapo.
Du akedumodukare.
Ro pegareuge eewodumode jamedu mare imago pegamode erore jiboeji dukeje ewarigudumode bope doge eda kejewu joru pegareuto boe pegawo ei jii toro rugadu.
Du akedumodukare rugadu.
Jesus mako kimore.
Akore:
– Imi karega ire boe eimijerado imi.
Iromodukare itaidure jiboeji itaobiji.
Dukodire imeardae karega mare Pao Kurireu koiare ure imeardae maku inai itaiwowo boe ero pegareu bagai.
Pao Kurireu koiare ure itarego woe.
Dukodire iromode aidure jiboeji tu tu je rugadu.
Mare imagomode boei iro pemegaie dukeje emeartorumodukare i.
Mare Pao Kurireu makore boe ewiagai iro pemegaie.
Boe jokodu jire akoino.
Boe jokodu jire João Batista akoino jamedu.
Tare boe etudo ae.
Ure tawie iromode jiboeji marigudu.
Itaiwokare mako pemegare iwuge ewadaru bagai iwo tameartorudo i.
Pao Kurireu uwo tawie irore jiboeji du pegakare.
Mare ire tawiabutudo João Batista bataru keje.
Makore boe ewiagai iro pemegamoduie tai duji tameartoruwo i iwo taginorudo boe pegareu piji rugadu.
João Batista bataru ure nono jorugu mogadure.
Mare jorugu karega.
Ure tarduwado.
Tagaidure bataruji ia ari keje.
João Batista makore tawiagai i boeji.
Mare iro pemegareu,
iro rakareu,
umode tarduwado i rugadu.
Iogwa Kurireu ure iragado iro rakawo rugadu.
Iro rakamode dukeje tarduwamode Iogwa Kurireu koiare ure itarego mato boe etae duji.
Iogwa Kurireu koiare ure tawie iromode jiboeji.
Ure itarego mato mare marigudure tardukare ji.
Marigudu tameardukare makoji.
Tameartorukare ji jamedu dukodire tagare Iogwa Kurireu bataru metudo tagaora tada.
Tawiagodure piji.
Tagaiwore Pao Kurireu bataru padure kejewu baperaji.
Tameardaere nou taro koiare umode tamugu pemegado Pao Kurireu apo tawikawo pugeje.
Mare nou tagaiwore jiwu Pao Kurireu bataru unure tawie irore jiboeji.
Mare tagaidukare tarduwawo i tagaidukare tameartoruwo i.
Tameartorumode i dukeje tamugu pemegamode Pao Kurireu apo jii toro rugadu.
Dukodi tawimodukare pugeje.
– Itaiwokare mako pemegare iwuge ewadaru bagai.
Iorduware tai rugadu.
Tawiapagakare tameardu kuriwo Pao Kurireuji pugeje.
Iogwa Kurireu koiare ure boe eimijerado imi.
Du inodu tabo tameartorukare i.
Ia imedu aregodumode tagae.
Umode boe eimijerado pudumi dukeje tameartorumode ji rugadu.
Tagaidure boe emago pemegare tai duji boe ebogoduwo tai.
Mare tagaidukare tawiapagawo Pao Kurireu bataruji tameartoruwo ji mako pemegawo tai.
Ča.
Tameartorumodukare i jamedu.
Mare imago pegamodukare tai Iogwa Kurireu biagai.
Tagaidure jawu Judeu doge eimijera Moisés bataruji.
Mare emare mako pegamode tai Pao Kurireu biagai tameartorukaie i.
Tameartorumode Moisés bataruji rugadu dukeje tameartorumode i jamedu.
Emare makore irore jiboeji.
Ure nou tuwadaru bu bapera keje.
Mare tameartorukare nou padure bapera kejewu Moisés bataruji dukodire tameartorumodukare iwadaruji jamedu.